Tá sé fógartha ag an Aire Comhshaoil Phil Hogan
gur cúig euro an táille chlárúcháin a bhéas le n-íoc
ag duine ar bith a chláróidh as a gcuid dabhchanaí séarachais
séarachais idir Mí Aibreáin agus mí an Mheithimh i mbliana.
Leathchéad euro a chosnóidh sé ina dhiaidh sin.
Labhair an tAire ag cruinniú poiblí i dTiobraid Árainn tráthnóna ar an ábhar
agus i Luimneach tá cruinniú eile á eagrú
ag grúpa atá ag cur in aghaidh tháillí nua an rialtais.
Díreach sular dtáinig muid ar an aer,
labhair mé lenár dtuairisceoir Tomás Ó Mainnín i Luimneach
agus d’iarr mé dhó céard iad na hathruithe atá beartaithe ag an Aire.
Sea, tá an tAire ag caint i dTiobraid Árainn anocht,
áit go bhfuil sé ag tabhairt eolais ar cad iad na hathruithe atá beartaithe aige
ar na dabhcha séarachais agus na táillí a bheifear ag gearradh orthu.
Bhí sé molta go mbeadh táille de chaoga euro
ar gach aon dabhach séarachais a bheadh le clárú,
ach tráthnóna tá an tAire tar éis a rá
go laghdófar é sin go dtí cúig euro
dóibh sin a chláróidh a ndabhcha séarachais luath.
Beidh tréimhse acu é sin a dhéanamh ón Aibreán
go dtí an Meitheamh seo chugainn, tréimhse trí mhí
chun a ndabhach séarachais a chlárú in am agus luath, deir sé.
Is é an spriocdháta dóibh ar fad a bheith cláraithe ná an Márta seo chugainn ach
ach aon duine a chláróidh sa tréimhse ghearr sin idir an Aibreán agus an Meitheamh
ní bheidh ar ach táille cúig euro.
Dúirt an tAire chomh maith gurb iad an comhlacht Uisce Éireann nó Irish Water
bheidh i bhfeighil na ndabhach séarachais
agus na hathruithe a bheidh le teacht ar chórais uisce
agus deir sé go gcruthófar suas le dhá mhíle post anseo.
Agus, a Thomáis, cé go bhfuil an tAire le heolas a thabhairt
ag cruinniú i dTiobraid Árainn ar ball beag,
tá cruinniú eile ar an ábhar céanna
le bheith in Iarthar Luimnigh anocht in aghaidh na dtáillí.
Sea, tá cruinniú beartaithe i dTeampall an Ghleantáin in Iarthar Luimnigh
faoi bhun uair a chloig nó mar sin a thosóidh sé.
Grúpa a thugann Saoránaigh in Aghaidh na dTáillí orthu féin
agus iad ag cur i gcoinne na dtáillí
seo atá beartaithe ag an Aire ar dhabhcha séarachais
agus ar mhuirear teaghlaigh agus go leor rudaí ar an gclár oibre acu anocht
maidir le bánú na tuaithe agus poistanna á chailliúint agus
rudaí mar sin agus Teachtaí Dála agus cuireadh tugtha do Theachtaí Dála ag an gcruinniú.
Ach ag labhairt leo tamaillín gearr ó shin
bhíodar ag rá, an chuid is mó de na hathruithe seo atá beartaithe ag Aire Phil Hogan,
agus dúradar i ndáiríre ní hé an táille a bhí ag cur eagla ar dhaoine
ach an méid costais a d’fhéadfadh a bheith air má theipeann
a ndabhach séarachais an scrúdú nó an caighdeán a bheidh leagtha síos,
go bhféadfadh sé idir ceithre mhíle agus seacht mhíle euro
a chosaint ar dhaoine agus dúradar chomh maith,
seachas deireadh a chur leis an gclampar,
b’fhéidir rud a bheadh súil ag an Aire tar éis an fógra seo tráthnóna
go mbainfeadh sé an ghaoth as seolta siúd atá ag cur i gcoinne na dtáillí.
Dúirt siadsan atá ag eagrú chruinniú na hoíche anocht go léiríonn sé seo, b’fhéidir,
go bhfuil ag éirí le feachtas an phobail in aghaidh na dtáillí seo
agus seachas iad a chur ar a suaimhneas agus deireadh a chur leis an gclampar,
deir siad mura ndíreoidh siad ar an bhfeachtas nó más féidir é,
an tAire agus a mholtaí a chúlú ar fad.